Regionsudvalgets udtalelse om »Kommissionens forslag til Rådets afgørelse om det første flerårige program til støtte for turismen i Europa - PHILOXENIA (1997-2000)« (97/C 42/04)

REGIONSUDVALGET har -

- under henvisning til Kommissionens forslag til Rådets (KOM(96) 168 endelig udg. - 96/0127 CNS) (),

- under henvisning til Rådets beslutning af 24. juni 1996 om i henhold til artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse herom,

- under henvisning til sin beslutning af 8. marts 1996 om at henvise det forberedende arbejde til Arbejdsgruppe 2 »Turisme og Landdistrikter«,

- under henvisning til forslag til udtalelse CdR 302/96 rev., som blev vedtaget af Arbejdsgruppe 2 den 9. oktober 1996 (ordførere: Catharina Segersten-Larsson og Michel Lafay) -

på den 15. plenarforsamling den 13.-14. november 1996 (mødet den 14. november) vedtaget følgende udtalelse.

1. Baggrund

Regionsudvalgets udtalelse af 16. november 1995 om »Kommissionens grønbog om Den Europæiske Unions betydning for turismen« (), pegede på følgende i forbindelse med målene for Fællesskabets fremtidige indsats for turismen ():

- Regionsudvalget fremhæver behovet for at klarlægge og fastsætte Fællesskabets mål vedrørende turisme og behovet for at analysere mulighederne for at opnå disse mål via en koordineret indsats gennem de nuværende politikker.

- Regionsudvalget har den holdning, at Fællesskabets mål på turistområdet bør være at bidrage til at skabe en økonomisk, kulturelt og miljømæssigt bæredygtig udvikling, der også på lang sigt er til gavn både for turisterne, for erhvervslivet og for den lokale befolkning.

- Regionsudvalget finder det centralt, at turismeindustrien på linje med andre erhverv gives lovgivningsmæssige rammer og fri adgang til erhvervspolitiske instrumenter, der bidrager til at harmonisere konkurrencevilkårerne og skaber vækst og beskæftigelse.

- Regionsudvalget peger endelig på vigtigheden af, at Fællesskabet på et tidligt stadium inddrager de regionale og lokale parter, herunder de myndigheder og virksomheder, der har hovedansvaret for udviklingen af turismen.

I forbindelse med bedømmelsen af PHILOXENIA-programmet har Regionsudvalget også taget hensyn til evalueringen af EF's tidligere handlingsplan, gennemført ved Rådets afgørelse 92/421/EØF af 13. juli 1992 (Rapport om evalueringen af EF-handlingsplanen for turisme) (), og til Regionsudvalgets udtalelse af 2. februar 1995 om »Udviklingen af turismen i EU's landdistrikter«.

2. Baggrund og rækkevidde

Generelle bemærkninger

2.1. Regionsudvalget finder, at Kommissionen med PHILOXENIA-programmet har fremlagt et godt og velstruktureret forslag til nyt handlingsprogram for turismen.

Regionsudvalget noterer med tilfredshed, at Kommissionen i forslaget i alt væsentligt har taget hensyn til de synspunkter, Regionsudvalget har givet udtryk for i forbindelse med grønbogen om turisme, og til, hvad Regionsudvalget tidligere har fremført om turismens udvikling i EU's landdistrikter ().

2.2. Regionsudvalget ser det som en styrke, at Unionens indsats i det foreslåede PHILOXENIA-program er koncentreret om nogle få, men væsentlige foranstaltninger, der kan tilføre de nationale, regionale og lokale tiltag en merværdi.

2.3. Regionsudvalget understreger, at en bæredygtig, overordnet EU-politik i sig selv udgør en »merværdi« for de nationale, regionale og lokale tiltag.

2.4. En EU-politik (for turismen) bør afspejle de enkelte landes forskellige ønsker og omfatte principper for beskyttelse af miljøet og den kulturelle arv.

2.5. EU skal ifølge traktaten arbejde for at beskytte og forbedre miljøet og integrere miljøbeskyttelsen i politikkerne på andre områder. Turismen er en af de sektorer, der særligt fremhæves i det femte miljøhandlingsprogram.

2.6. Bl.a. i udtalelsen af 12. juni 1996 om Agenda 21 () har Regionsudvalget givet udtryk for, at miljø, økonomi, kultur og social velfærd skal integreres i miljøarbejdet.

2.7. Foranstaltningerne vedrørende turisme bør efter Regionsudvalgets opfattelse udformes sådan, at de bidrager til en samlende referenceramme eller et fælles værdigrundlag, som handlingsplanerne for turismen, med deres varierende mål og foranstaltninger, løbende kan bygge på.

2.8. Regionsudvalget finder, at klarere, overordnede EU-foranstaltninger, vil gøre det lettere for brugerne og modtagerne af handlingsprogrammet for turismen at forstå, hvorfor EU prioriterer visse foranstaltninger i handlingsprogrammer osv. frem for andre.

2.9. Da et nyt handlingsprogram vil få stor udbredelse, finder Regionsudvalget det pædagogisk og politisk hensigtsmæssigt, hvis man allerede i PHILOXENIA-programmet kunne tilføje et mere entydigt afsnit desangående.

2.10. Regionsudvalget understreger, at EU-politikken skal være af en sådan karakter, at den let kan omsættes i praksis, selvom de nationale, regionale og lokale behov og forudsætninger er forskellige.

2.11. Regionsudvalget vil her betone værdien af den eksempelgivende virkning, som Unionens indsats inden for rammerne af tidligere handlingsplaner har haft, f.eks. når det drejer sig om at synliggøre kulturens betydning for turismen og den klare afhængighed af såvel offentlige som private initiativer i den forbindelse.

2.12. Regionsudvalget hilser Kommissionens forslag om fortsat støtte til kulturturismen velkommen, da der endnu kan gøres meget inden for almindelig metodeudvikling og for at øge virksomhedernes interesse for at bruge kulturen som »ekstra kolorit« i forbindelse med forretningsrejser og landdistriktturisme. Det samme gør sig gældende for helseturismen.

2.13. Regionsudvalget vil endelig pege på, at man på lang sigt gør turismen en tjeneste ved at integrere den i en lokal eller regional strategi for udvikling og beskæftigelse, hvor støtte fra Unionen kan bidrage til at skabe mere lige vilkår. Som eksponent for det lokale og regionale niveau ser Regionsudvalget det som sin opgave at øge bevidstheden herom og derved bidrage til det »turismevenlige klima«, som Kommissionen efterlyser.

MÅLSÆTNINGER OG FORESLÅEDE AKTIONER

3. Forbedring af kendskabet til turismen

3.1. Regionsudvalget har i forskellige forbindelser gjort opmærksom på, at det haster med at finde et fælles sprog for turismen både med hensyn til metoder og knowhow.

3.2. Regionsudvalget sætter derfor navnlig pris på de foreslåede EU-foranstaltninger til forbedring af den grundlæggende viden om turismen, som skal gøre evaluering og sammenligning af medlemsstaternes situation og udvikling lettere. Dette er meget vigtigt, hvis man vil øge beslutningstagernes forståelse for turismen og turisterhvervets særlige behov.

3.3. Efter Regionsudvalgets opfattelse kan man først fuldt ud evaluere handlingsplanens endemål, som ifølge forslaget er »at fremme den europæiske turismes kvalitet og konkurrenceevne og bidrage til vækst og beskæftigelse«, når man har et bedre grundlag i form af bl.a. sammenlignelig statistik og sammenlignelige kvalitetsmål.

3.4. Regionsudvalget bifalder forslaget om, at de statistikker, som medlemsstaterne indfører og udarbejder i medfør af statistikdirektivet af 1995, skal gøres lettere tilgængelige og mere brugervenlige. I den forbindelse bør det påses, at de administrative omkostninger holdes på det lavest mulige niveau.

4. Indsamling af oplysninger på turismeområdet fra andre kilder

4.1. Regionsudvalget tillægger det stor værdi, at EU vil påtage sig at sørge for effektiv indsamling og formidling af den information, der i dag findes hos en lang række organisationer og på mange forskellige niveauer.

4.2. Regionsudvalget går ud fra, at brugerne - både turistvirksomheder og offentlige institutioner - får indflydelse på den konkrete udformning af databaseinformation og rådgivningstjenester i det foreslåede forsknings- og dokumentationsnetværk, så nyttevirkningen bliver så stor som mulig.

4.3. Regionsudvalget mener, at de nye informations- og kommunikationsteknologier vil gøre det lettere at rundsende oplysninger vedrørende turisme og gøre dem tilgængelige for interesserede målgrupper: turisterhvervet, turister, skoler, universiteter, biblioteker osv. EF-programmet INFO 2000, som har til formål at udvikle multimedieindholdsindustrien, skal bl.a. medvirke til dette.

5. Lettelse af evalueringen af fællesskabsforanstaltninger med indvirkning på turismen

5.1. Regionsudvalget finder det yderst vigtigt, at der sker en bedre koordinering af de initiativer og foranstaltninger vedrørende turismen, som gennemføres af forskellige generaldirektorater og under forskellige programmer. Regionsudvalget bifalder derfor Kommissionens initiativ til foranstaltninger, der kan sikre bedre overblik over og indsigt i, hvorledes andre EU-initiativer påvirker turisterhvervet. Det er f.eks. vigtigt, at der er overensstemmelser med den strukturfondsstøtte til udvikling af turismen og forbedring af regionernes tiltrækningsevne, der ydes inden for rammerne af de prioriterede mål og EF-initiativer som INTERREG II.

5.2. Det er Regionsudvalgets ønske, at den forbedrede interne koordination vil resultere i bedre information til turismens aktører, f.eks. i form af en lettilgængelig »guide«, der kan gøre det lettere for turistvirksomheder og offentlige repræsentanter at finde frem til de programmer og støtteformer, som passer til deres specifikke behov, og som kan give et samlet overblik over de ressourcer, der stilles til rådighed for turismen via andre programmer og fonde end PHILOXENIA.

6. Forbedring af det juridiske og finansielle klima for turismen

6.1. Regionsudvalget ser det som en vigtig opgave såvel nationalt som på EU-plan at slå et slag for, at servicesektoren får samme vilkår som fremstillingsindustrien, der på mange måder har mere fordelagtige betingelser, f.eks. med hensyn til beskatning af energi.

6.2. Regionsudvalget finder, at Kommissionen bør tage initiativ til at kortlægge turismens lovgivnings- og beskatningsmæssige forudsætninger i medlemsstaterne og i vigtige konkurrerende lande uden for EU. Det ville give medlemsstaterne et bedre grundlag for at tage stilling til, om der er behov for ændringer.

7. Styrkelse af samarbejdet med medlemsstaterne, turisterhvervet og andre berørte parter

7.1. Regionsudvalget er enig med Kommissionen i, at der er et klart behov for at stimulere til bedre samarbejde og koordination. Regionsudvalget mener som Kommissionen, at partnerskab mellem private og offentlige aktører er den form for samarbejde, der fremmer turismen bedst.

7.2. Ifølge Regionsudvalget bør det dog være medlemsstaternes opgave i de nationale turismeprogrammer at pege på behovet for koordination og samarbejde i partnerskaber. Ved at indføje dette i PHILOXENIA-handlingsplanen - herunder også behovet for partnerskaber mellem regioner - kan Unionen stimulere til et sådant samarbejde.

7.3. Med hensyn til samarbejde henleder Regionsudvalget opmærksomheden på spørgsmålet om, hvordan EU kan bidrage til at opmuntre til samarbejde mellem gamle og nye turistmål - f.eks. i form af en slags »fadderskab« mellem lokaliteter med ensartede forudsætninger. Det kunne være en relevant model for hjælp til f.eks. landene i Østeuropa. Man bør endvidere fremme særlige støtteforanstaltninger med henblik på at gennemføre udviklingsprojekter for turismen i tredjelande i Middelhavsområdet.

7.4. Regionsudvalget tvivler på, at regelmæssige møder er det, der bedst fremmer et effektivt samarbejde mellem medlemsstaterne.

7.5. Regionsudvalget finder derimod, at emneorienterede møder og arbejdsgrupper med eksperter fra forskellige organisationer er velegnede til at sikre gennemførelse af visse elementer i det foreslåede program.

FORBEDRING AF KVALITETEN I DEN EUROPÆISKE TURISMEINDUSTRI

8. Fremme af en bæredygtig turisme

8.1. Regionsudvalget understreger betydningen af, at Unionen på lang sigt foreslår foranstaltninger, der kan styrke offentlighedens og turisterhvervets bevidsthed om, hvorledes natur- og kulturressourcer udnyttes på en fornuftig måde. Dette er et fundamentalt globalt problem, som EU bør tage op.

8.2. Turismens kvalitet afhænger i høj grad af, hvilket helhedsindtryk man som turist får af det miljø, man opholder sig i, og de mennesker, man møder. De lokale og regionale repræsentanter har et særligt ansvar for at tilpasse turismen, så den bliver stimulerende for såvel turisterne som lokalbefolkningen. Det er i lokalsamfundet, turismen sætter sine spor, både positive og negative.

8.3. Derfor finder Regionsudvalget det positivt, at Kommissionen foreslår støtte til udveksling af erfaringer mellem lokale initiativer og netværk med det formål at samle viden om metoder, der kan sikre en bæredygtig, miljøvenlig turisme.

8.4. Regionsudvalget vil særlig gøre opmærksom på, at turismen kan få stort udbytte af de kundskabscentre med udendørs undervisning og natur- og kulturvejledning, som er ved at vokse frem. Øget interesse for spændende natur- og kulturoplevelser stiller krav om kendskab til, hvad miljøet kan tåle, samt om guider/førere, som kyndigt og inspirerende kan lade turisterne opleve naturen og kulturen med alle sanser. Regionsudvalget understreger, at viden og kompetenceudvikling er en vigtig del af produktudviklingen og en nødvendighed for naturturismen, hvis man skal undgå konflikter med lokalbefolkningen. I de lande, hvor »allemandsretten« gælder, må turistvirksomhederne sørge for, at den kommercielle udnyttelse sker forstandigt og sagkyndigt, så der ikke opstår konflikter med grundejerne.

8.5. Regionsudvalget finder hensigten med EU-prisen for den bedste miljøindsats god, men stiller sig tvivlende til konkurrenceformen, som medfører et omfattende administrativt arbejde i medlemsstaterne. Det er dog udmærket, hvis Unionen på anden måde kan præmiere gode eksempler, som kan give idéer og tjene som forbilleder.

8.6. Regionsudvalget understreger, at det er vigtigt, at EU i sin vurdering af, hvad der skal have støtte, lægger større vægt på nyttevirkningen og merværdiens karakter end på omfanget af de enkelte projekter. F.eks. er initiativer, der kan sprede sig til landdistrikter og turistområder i nærheden af større byer, af særlig interesse.

9. Fjernelse af hindringer for turismens udvikling

9.1. Regionsudvalget mener, at det giver en merværdi, hvis EU kan bidrage til at identificere nogle oplagte projekter, der kan omsættes i praksis i alle medlemsstater. Gode eksempler herpå er bondegårdsferie og grænseoverskridende samarbejde med f.eks. »kulturelle ruter« og »tilbage til rødderne«- kampagner.

9.2. Eksempelgivende foranstaltninger uden hurtig lønsomhedseffekt for virksomhederne er ikke at foragte. De tidligere handlingsprogrammers satsning på kultur-, øko-, landdistrikt- og handicapturisme har virket inspirerende og haft stor eksempelgivende virkning i mange medlemsstater. Bedre samarbejde mellem medlemsstaterne om et fælles koncept kan også være med til at skabe det turistgrundlag, der er nødvendigt for at gøre et »smalt« produkt rentabelt.

9.3. Regionsudvalget finder det værdifuldt med et EU-initiativ, som tager sigte på at analysere problemerne med og mulighederne for bedre at udnytte det potentiale, der ligger i f.eks. helse-, forretnings-, kultur- og landdistriktturismen. Særlig værdifuldt vil det være at udarbejde passende løsninger med nye teknologier.

9.4. Regionsudvalget understreger særligt betydningen af EU-støtte til udveksling af erfaringer med hensyntagen til handicappede turister.

9.5. De handicappedes muligheder for at få del i turismens oplevelser er afhængige af lokalsamfundenes samlede anstrengelser for at fjerne hindringer for forskellige typer handicappede.

9.6. Turistvirksomheder og -organisationer har efter Regionsudvalgets opfattelse et særligt ansvar for, at der informeres ordentligt om, i hvilket omfang besøgsmål og turistområder er tilgængelige for mennesker med forskellige handicap. Fastsættelse af kriterier for forskellige handicap og tilgængelighed samt udformning af tydelige symboler, der kan anvendes i turistbrochurer og ved anlæg, er vigtige opgaver.

9.7. Regionsudvalget understreger særlig, at det er vigtigt at harmonisere anvendelsen af symboler for tilgængelighed for handicappede i medlemslandene og at sikre udveksling af erfaringer om f.eks. ledsagerservice og forsikringsspørgsmål.

9.8. Regionsudvalget ønsker at pege på endnu en niche, der kan bidrage til at højne kvaliteten inden for turismen. Efter Regionsudvalgets opfattelse bør man både af økonomiske og kvalitative årsager nærmere analysere, hvorledes man kan skræddersy turistprodukter for de stadig flere enlige kvinder, der rejser både tjenstligt og i fritiden. For denne gruppe, og for børn, er sikkerhedsspørgsmål særdeles vigtige. Regionsudvalget finder, at det i det hele taget er en opgave for EU at analysere sikkerhedsproblematikken. Samordning af forsikringsspørgsmålene for ofre for forbrydelser er i denne forbindelse en nærliggende opgave.

9.8.1. Regionsudvalget gør opmærksom på, at det med henblik på at fjerne hindringer for turismens udvikling også er nødvendigt at påvirke andre EU-politikker. Regionsudvalget henviser i den forbindelse til konkurrenceretten, hvor der i mange tilfælde ikke tages hensyn til turismens regionale behov.

9.8.2. Regionsudvalget påpeger, at feriernes placering er en hindring for turismens udvikling, og anbefaler, at man finder udveje for at sprede ferierne.

9.9. Regionsudvalget har erfaret, at overskriftens målsætning - »Fjernelse af hindringer for turismens udvikling« - misforstås og leder tankerne hen på afskaffelse af skattemæssige hindringer og lignende.

9.10. Regionsudvalget foreslår derfor, at overskriften ændres til: »Markedstilpasning efter temaer og målgrupper«, idet dette efter Regionsudvalgets opfattelse bedre udtrykker, hvad Kommissionen tilsigter.

FORØGELSE AF ANTALLET AF TURISTER FRA TREDJELANDE

10. Markedsføring af Europa som turistmål

10.1. Regionsudvalget noterer sig Kommissionens erklærede vilje til at gøre opmærksom på Europas store mangfoldighed og præsentere de muligheder, der tilbydes turister fra tredjelande.

10.2. Regionsudvalget finder, at markedsføringen af Europa skal være et supplement til de foranstaltninger, EU støtter på anden måde, f.eks. initiativer i grænseområder i Skandinavien og ved Østersøen. Et sådant markedsføringsmæssigt initiativ opfylder også målsætningen om at sprede turiststrømmene og ligger på linje med EU's øvrige forsøg på at udjævne forskelle og fordele ressourcerne. Regionsudvalget understreger, at lokale og regionale repræsentanter bør have indflydelse på udformningen af den planlagte markedsføringskampagne for Europa. Markedsføringen på EU-niveau skal udformes ud fra et bottom-up-princip. Regionsudvalget forudsætter, at indsatsen nøje følges op og evalueres.

11. Generelle bemærkninger om det foreslåede budget

11.1. Regionsudvalget finder ikke anledning til at kommentere PHILOXENIA's budget i detaljer. Regionsudvalget forudsætter, at også midler, der ikke har med PHILOXENIA at gøre, bedre end hidtil vil komme turistformålene til gode takket være den foreslåede forbedrede interne samordning mellem andre turismerelaterede programmer og fonde.

11.2. Regionsudvalget finder, at foranstaltninger, der kan give større viden om turismen, skal have førsteprioritet i de første år af den nye handlingsplan. Regionsudvalget vil give konkret arbejde med statistik, forskning og databaseopbygning samt tekniske og emnerelaterede foranstaltninger en fortrinsstilling i forhold til mere generelle informationsinitiativer og møder på EU-plan.

11.3. Regionsudvalget finder, at markedsføringsindsatsen bør trappes op på en sådan måde, at den først kulminerer, når de øvrige foranstaltninger til forbedring af den europæiske turismes kvalitet er begyndt at virke.

SAMMENFATNING

Regionsudvalget ser positivt på det nye handlingsprogram PHILOXENIA.

- De valgte foranstaltninger tilfører de nationale, regionale og lokale aktiviteter en merværdi.

- Turismen er en positiv faktor, der rummer en »fælles værdi«, idet den integrerer alt, hvad der vedrører miljø og omgivelser.

- Der er store udviklingsmuligheder inden for kulturturisme, landdistriktturisme og forretningsturisme både hver for sig og i kombination.

- Uddannelse og forskning og udveksling af informationer og statistik er af grundlæggende betydning for forståelsen af turismen.

- Samarbejdet mellem medlemsstaterne bør bygge på ensartede juridiske og økonomiske vilkår.

- Udveksling af erfaringer og gode eksempler er et væsentligt element i en bæredygtig udvikling af turismen i Europa.

- Turismen må organiseres, så den tilfredsstiller de handicappedes behov for tilgængelighed og entydige symboler.

- Sikkerheden for alle turister, ikke mindst kvinder og børn, bør sættes i fokus.

- Europa bør styrkes som rejsemål.

- Skal programmet blive en succes, er stærk lokal og regional indflydelse en nødvendighed.

Kommissionens forslag er et meget velkomment oplæg.

Bruxelles, den 14. november 1996.

Pasqual MARAGALL i MIRA

Formand for Regionsudvalget

() EFT nr. C 222 af 31. 7. 1996, s. 9.

() KOM(95) 97 endelig udg.

() EFT nr. C 126 af 29. 4. 1996, s. 24.

() EFT nr. L 231 af 13. 8. 1992, s. 26.

() EFT nr. C 210 af 14. 8. 1995, s. 99.

() EFT nr. C 337 af 11. 11. 1996, s. 34.